
KLASA:  024-03/25-01/98
URBROJ: 2196-8-01-25-01	
Bogdanovci, 24.09.2025. godine

Temeljem članka 10. i 11. stavka 2. Zakona o poticanju razvoja malog gospodarstva (NN broj 29/02, 63/07, 53/12, 56/13 i 121/16), članka 2., 4. i 10. Zakona o državnim potporama (NN 47/14, 69/17) i članka 29. Statuta Općine Bogdanovci („Službeni vjesnik“ Vukovarsko-srijemske županije broj 04/21, 21/22), Općinsko vijeće Općine Bogdanovci na svojoj 3. sjednici održanoj dana 24.09.2025. godine donosi:

 PROGRAM 
POTICANJA RAZVOJA PODUZETNIŠTVA NA PODRUČJU 
OPĆINE BOGDANOVCI ZA 2025. GODINU

I. OPĆE ODREDBE

Članak 1.
Potpora male vrijednosti dodijeljena u okviru ovog programa u naravi je subvencija i namijenjena je pokrivanju operativnih troškova obrtnika.

Potpore ovog Programa dodjeljuju se kao potpore male vrijednosti usklađene s Uredbom Komisije (EU) br. 2023/2831 od 13. prosinca 2023. godine o primjeni članka 107. i 108. Ugovora o funkcioniranju Europske unije na de minimis potpore (Službeni list Europske unije, serija L, broj 2023/2831, 15.12.2023.) – u daljnjem tekstu: Uredba de minimis.

Davatelj potpore male vrijednosti i nositelj provedbe po ovom Programu je Općina Bogdanovci.

Davatelj potpore male vrijednosti dužan je korisniku potpore dostaviti obavijest da mu je dodijeljena potpora male vrijednosti. 


Članak 2. 
Temeljem ovog Programa dodjeljivat će se potpora male vrijednosti u obliku subvencije nabave opreme neophodne za razvoj i modernizaciju proizvodnih procesa i pružanje usluga obrtnika Općine Bogdanovci, čime će se osigurati preduvjeti za održivost i konkurentnost obrta na području Općine Bogdanovci.

II. SVRHA I CILJ PROGRAMA

Članak 3.
 Svrha ovoga Programa je stvaranje preduvjeta za razvoj poduzetništva koje je izuzetno važno za ukupni gospodarski i društveni razvoj na području Općine Bogdanovci. 

Ciljevi ovoga Programa su jačanje konkurentnog nastupa poduzetnika na tržištu, povećanje investicijskih ulaganja poduzetnika uz rast zaposlenosti i poboljšanje uvjeta za financiranje poduzetnika, podizanje razine poduzetničkih znanja i vještina, smanjenje početnih financijskih izdataka poduzetnika prilikom pokretanja poslovanja, potaknuti mikro i male poduzetnike da koriste sredstva iz EU fondova za projekte koji promiču gospodarski razvoj, smanjenje troškova rada,  poticanje zapošljavanja nove radne snage, povećanje konkurentnosti mikro i malih poduzetnika i uvođenje standarda kvalitete te omogućavanje širenja poslovanja.


III. INTENZITET I IZNOS POTPORE

Članak 4.
	Pojedinom korisniku se može dodijeliti samo jedna potpora po javnom pozivu u okviru ovog Programa.
	Prihvatljivim troškom, na temelju kojeg se dodjeljuje subvencija, smatra se nabava opreme pojedinačne vrijednosti veće od 200,00 eura, a uz nabavku opreme prihvatljiv trošak je i prijevoz nabavljene opreme te instalacija opreme ukoliko je sve na istoj fakturi.
	Intenzitet potpore je do 50% vrijednosti nabavljene opreme, sukladno ovom Programu, a maksimalno do 1.000,00 eura po jednom korisniku.


IV. MJERE

Članak 5.
Općina Bogdanovci u 2025. godini će provoditi sljedeću mjeru za razvoj poduzetništva:


MJERA 1: Potpore za nabavu opreme i inventara

Korisnici potpore mogu biti poduzetnici sa sjedištem u Općini Bogdanovci, a koji se sukladno Zakonu o poticanju razvoja malog gospodarstva („Narodne novine“ br. 29/02, 63/07, 53/12, 56/13 i 121/16) svrstavaju u mikro i male subjekte malog gospodarstva i koji imaju najmanje jednog zaposlenog na neodređeno vrijeme, uključujući vlasnika ili se za najmanje jednu osobu uplaćuju doprinosi za mirovinsko i zdravstveno osiguranje.

Iznos potpore za ovu mjeru je 1.000,00 eura po jednom korisniku.

Ukupan iznos raspoloživ za ovu mjeru je 10.000,00 eura.

Potpora se može dodijeliti za sljedeće namjene: 
a) radni strojevi i alati 
b) informatička oprema i programi
c) uredska oprema i namještaj
d) ostala oprema, uređaji  i alati potrebni za obavljanje djelatnosti
e) radna i zaštitna odjeća za djelatnike (za poduzetnike koji imaju više od jednog zaposlenog, računajući vlasnika) 

Sredstva se dodjeljuju isključivo za troškove s datumom fakture nakon 1. siječnja 2025. godine za troškove koji su izravno povezani s vrstom djelatnosti za koju je korisnik registriran.


DODJELA POTPORE

Članak 6.
	Potpora male vrijednosti dodjeljuje se temeljem Javnog poziva kojeg objavljuje i provodi Povjerenstvo koje posebnom odlukom imenuje općinski načelnik.
	Potpora male vrijednosti smatra se dodijeljenom datumom donošenja odluke o dodjeli potpore, neovisno o datumu isplate.
	Odluku iz stavka 2. ovog članka donosi općinski načelnik na prijedlog Povjerenstva iz stavka 1. ovog članka.


V. PRIHVATLJIVI KORISNICI PROGRAMA 

Članak 7.
	Prihvatljivi prijavitelji na javni poziv u okviru ovog programa su obrtnici koji zadovoljavaju propisane kriterije:

· Obrtnici sa registriranom proizvodnom djelatnošću ili pružanjem usluga
· Obrtnici sa sjedištem na području Općine Bogdanovci
· Ukoliko se ulaganja vrše u razvoj ili modernizaciju proizvodnje i usluga nabavljajući opremu u godini raspisivanja Javnog poziva
· Koji imaju najmanje jednog zaposlenog djelatnika na neodređeno vrijeme uključujući i vlasnika/cu
· Koji nemaju dugovanja prema Republici Hrvatskoj evidentiranih u Poreznoj upravi
· Koji nemaju dugovanja prema Općini Bogdanovci prema bilo kojoj osnovi

Korisnici ovoga Programa mogu biti mikro i mali subjekti malog gospodarstva utvrđeni Zakonom o poticanju razvoja malog gospodarstva, a koji su u cijelosti u privatnom vlasništvu sa sjedištem ili prebivalištem na području Općine Bogdanovci.


VI. ZAHTJEV ZA POTPORU
Članak 8.
	Zahtjev za potporu mora sadržavati podatke relevantne za procjenu prihvatljivosti, a najmanje

· Naziv obrtnika
· Veličinu obrtnika sukladno broju zaposlenih radnika na neodređeno vrijeme
· Opis nabavljene opreme sa obrazloženjem na koji će način ista pridonijeti razvoju i modernizaciji proizvodnje odnosno pružanju usluga
· Iznos tražene potpore
· Izvod iz obrtnog registra ne stariji od 30 dana od dana raspisivanja Javnog poziva
· Potvrda Hrvatskog zavoda za mirovinsko osiguranje o broju aktivnih osiguranika (radnika na neodređeno vrijeme ne starija od 30 dana od raspisivanja Javnog poziva)
· Potvrda Porezne uprave o stanju duga prema Republici Hrvatskoj ne starija od 30 dana od dana raspisivanja Javnog poziva
· Potvrda o nepostojanju duga prema Općini Bogdanovci po bilo kojoj osnovi, ne starija od 30 dana od dana raspisivanja Javnog poziva
· Preslika IBAN-a podnositelja zahtjeva
· Preslika računa o nabavljenoj opremi
· Preslika izvoda o plaćanju računa za nabavljenu opremu

Povjerenstvo ima pravo u postupku pregleda i evaluacije zahtjeva zatražiti i dodatnu dokumentaciju od podnositelja zahtjeva za potporu.


VII. TRAJANJE PROGRAMA I RASPOLOŽIV IZNOS ZA 2025. GODINU

Članak 9.
Potpore male vrijednosti po ovom programu mogu se dodjeljivati najkasnije do 31.12.2025. godine ili do iskorištenja sredstava planiranih u Proračunu Općine Bogdanovci za 2025. godinu.
Ukupan raspoloživ iznos u Proračunu  planiran za ovaj Program je 10.000,00 eura.



VIII. ZAVRŠNE ODREDBE

Članak 10.
Korisnik potpore koji je u sustavu PDV-a ne ostvaruje pravo na PDV kao prihvatljiv trošak za potpore iz ovog Programa.

Podnositelj zahtjeva nema pravo na potporu ukoliko je za istu namjenu primio potporu iz drugih izvora.

Neće se razmatrati zahtjevi podnositelja nad kojima je otvoren stečajni postupak, postupak predstečajne nagodbe ili postupak likvidacije, kao ni oni zahtjevi koji ne ispunjavaju svrhu i cilj ovog Programa.


Članak 11.
Ukupan iznos sredstava osiguran po ovom Programu iz Proračuna Općine Bogdanovci je 10.000,00 eura, a osigurava se iz prihoda od zakupa poljoprivrednog zemljišta u vlasništvu države, prodaje poljoprivrednog zemljišta u vlasništvu države i iz vlastitih prihoda.

Članak 12.
Sukladno članku 14. Zakona o državnom potporama („Narodne novine“ broj 47/14, 69/17), Jedinstveni upravni odjel Općine Bogdanovci će voditi evidenciju potpora male vrijednosti dodijeljenih temeljem ovog Programa te dostaviti Ministarstvu financija podatke o dodijeljenim potporama male vrijednosti  i unijeti u odgovarajući registar Ministarstva financija.

Članak 13.
Ovaj program stupa na snagu i primjenjuje se osmog dana od dana objave u „Službenom vjesniku“ Vukovarsko-srijemske županije.
	Ovaj Program i Javni poziv za dostavu zahtjeva za potpore objavit će se na mrežnim stranicama Općine Bogdanovci www.opcina-bogdanovci.hr .


Predsjednica Općinskog vijeća 
                                                                                        Jelena Vinaj, mag.oec.

